但經濟暢旺，並無令民主呼聲減弱，相反，哄動朝野嘅陳文成命案、江南案、十信案相繼發生，國民黨除咗喺島內涉嫌殺人，重派黑幫去美國暗殺筆名江南嘅異見人士。結果唔止臺灣黨外人士反抗更大，就連美國亦施壓，卒之1986年，政府默許民主進步黨成立；1987年7月14日蔣經國宣佈解除戒嚴令，隨後開放黨禁、報禁，容許民眾返大陸探親、展開國會改革。而喺江南案中疑似扮演重要角色嘅蔣經國二仔蔣孝武，從此無緣繼承大統；1988年蔣經國去世，由副總統李登輝繼任，蔣家王朝終於結束，臺灣正式邁向現代政治。